Sâmbătă, în Capitală, au loc trei evenimente care atrag restricții de circulație. Este vorba de Marșul Diversității, Marșul Normalității și Crosul Universității. Poliția Rutieră îi sfătuiește pe șoferi să aleagă rutele ocolitoare.

Primul eveniment care are loc este Crosul Universității. Între orele 10.00-11.30, vor fi închise total circulației Bd. Mihail Kogălniceanu (între str. Vasile Pârvan și Splaiul Independenței), Splaiul Independenței (între Podul Operei și Podul Cotroceni) și Șos. Cotroceni (între Pod Cotroceni și Șos. Grozăvești).

În același interval orar, se va restricționa traficul rutier după cum urmează:

- Bd. Iuliu Maniu între Șos Grozăvești și str. Lujerului - banda III de circulație

- Bd. Vasile Milea la intersecția cu Bd. Iuliu Maniu, Șos Grozăvești, Bd. Geniului la intersecția cu Bd. Iuliu Maniu, Splaiul Independenței la intersecția cu Șos Cotroceni și str. Constantin Noica – se restricționează traficul rutier doar pe perioada trecerii participanților.

Poliția Rutieră recomandă ca rută alternativă: Bd. Națiunile Unite – str. Izvor – Șos. Panduri – Bd. Timișoara.

Al doilea eveniment al zilei de sâmbătă este Marșul Normalității. Între 12.00-12.30 este preconizată adunarea participanților în Piața Victoriei. Între 12.30-14.30, participanții vor mărșălui pe traseul Piaţa Victoriei – Bd. Lascăr Catargiu – Piața Romană – Bd. Magheru – Bd. Nicolae Bălcescu – Piața Universității – Bd. I.C. Brătianu – str. Halelor – Splaiul Independenței – Aleea Dealul Mitropoliei. Deplasarea se va face pe benzile I și II de circulație.

Ultimul eveniment al zilei de 20 mai este Marșul Diversității. Traficul rutier va fi restricţionat în intervalul orar 17.00 – 19.30 pe Şos. Kiseleff de la Piaţa Arcul de Triumf până la Piaţa Victoriei şi pe străzile care acced în Şos. Kiseleff.

Ca rută ocolitoare, Poliția recomandă Piaţa Arcul de Triumf – Bd. Mareşal Constantin Prezan – Piaţa Charles de Gaulle – Bd. Aviatorilor – Piaţa Victoriei.